*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*171. számú előterjesztés*

Bátaszék Város Önkormányzat Képviselő-testületének 2025. szeptember 24-én,

16 órakor megtartandó ülésére

*Tájékoztató az önkormányzat 2025. évi költségvetésének első féléves teljesüléséről*

|  |
| --- |
| **Előterjesztő:** Dr. Bozsolik Róbert polgármester    **Készítette:** Keresztes Katalin pénzügyi irodavezető  Adorján Viktória gazdálkodási előadó    **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  valamennyi bizottság |

**Tisztelt Képviselő-testület!**

Az államháztartásról szóló 2011. évi CXCV. törvény hatályos előírásai szerint az önkormányzatoknak csak éves beszámolót kell készíteni, ugyanakkor továbbra is lehetőség van arra, hogy tájékoztassuk a képviselő-testületet az önkormányzat gazdálkodásának első félévi helyzetéről. A tájékoztatás tartalmazza a helyi önkormányzat költségvetési rendeletében megjelenő előirányzatok és a költségvetési egyenleg alakulását. A fentiek alapján a képviselő-testület elé terjesztem Bátaszék Város Önkormányzat 2025. évi költségvetésének első féléves végrehajtásáról szóló beszámolót.

A 2025. év első félévi teljesítése az önkormányzat összevont mérlegében:

|  |  |  |  |
| --- | --- | --- | --- |
| **Bevételek** | **Módosított előirányzat** | **Teljesítés 2025.06.30-ig** | **Éves előirányzat teljesítés %-a** |
| **Költségvetési bevétel** | 2 102 839 490 | 1 248 092 878 | 59,4% |
| **Finanszírozási bevétel** | 802 750 996 | 802 750 996 | 100% |
| **Összes bevétel:** | **2 905 590 486** | **2 050 843 874** | **70,6%** |

|  |  |  |  |
| --- | --- | --- | --- |
| **Kiadások** | **Módosított előirányzat** | **Teljesítés 2025.06.30-ig** | **Éves előirányzat teljesítés %-a** |
| **Költségvetési kiadás** | 2 778 479 512 | 936 962 549 | 33,7% |
| **Finanszírozási kiadás** | 127 110 974 | 127 110 974 | 100% |
| **Összes kiadás:** | **2 905 590 486** | **1 064 073 523** | **36,6%** |

A táblázat adatai is szemléltetik, hogy a bevételek 2025.06.30-ig az időarányos mértéknél nagyobb összeggel teljesültek, míg a kiadások teljesítése alacsonyabb az időarányos mértékhez képest.

**Bevételek**

A költségvetési bevételeink teljesítése tekintetében 59 %-os arányt realizáltunk az éves módosított előirányzathoz képest, míg a finanszírozási bevételek 100%-ban teljesültek. A finanszírozási bevételek között a 2024. évi pénzmaradvány – amelyet a jogszabályi előírásoknak megfelelően első félévben igénybe kell venni – valamint a likvid hitel összege található, amely szintén az első félévben került felhasználásra és visszafizetésre.

**Költségvetési bevételek**

**Támogatások**

Az önkormányzat működési támogatásai előirányzat (állami finanszírozás) a tervezett ütemezésnek megfelelően teljesült, az első félévben a módosított előirányzat közel 53 %-a realizálódott, ami 509 378 860 Ft-ot tett ki. Az egyes támogatási jogcímeken a finanszírozás alapvetően időarányosan történik, emellett az első félévben 2 013 471 Ft bevételt értünk el az előző évi normatív elszámolásból adódó pótlólagos állami támogatás révén.

Az egyéb működési célú támogatások előirányzat bevételei (NEAK, TETT működési, KÖH hozzájárulás stb.) 80,9 %-ban teljesült az első félévben. Az időarányost jelentősen meghaladó bevétel főként a TETT támogatás 79 158 000 Ft, a TOP Plusz pályázati támogatás 19 442 315 Ft, és a Tanuszoda 50 000 000 Ft működési támogatásának köszönhető. A háziorvosi körzet működtetésére az éves előirányzat időarányos részeként 24 210 300 Ft, a közfoglalkoztatásra 5 254 500 Ft állt rendelkezésre az első félév végéig.

A 2024. évi társulási pénzügyi elszámolásokból 16 056 182 Ft bevételt, az időközi országgyűlési választásokra 55 076 Ft pótlólagosan igényelt támogatást kapott az Önkormányzat.

A Közös Hivatal működtetésére tervezett bevételből 19 737 728 Ft összeg teljesült.

Felhalmozási célú támogatások államháztartáson belülről jogcím módosított előirányzata 273 739 249 Ft, amely bevétele 85,6 % mértéknek megfelelően 234 377 044 Ft összeggel teljesült. A TOP Plusz pályázati forrásból a Konyha és a Bezerédj u. felújításához kapcsolódóan 228 940 944 Ft támogatási összeg folyt be. A Tolna Vármegyei Önkormányzat 3 136 100 Ft fejlesztési támogatást nyújtott, a Számvevőségi épület felújításának II. ütemének II. részlete is realizálódott bevételként az Önkormányzat számláján.

# Saját bevételek

A saját bevételeken belül a legnagyobb mértékű forrást jelentő közhatalmi bevételeink tervezésénél az év elején 32 millió Ft került számbavételre magánszemélyek kommunális adója címen. Az első félévben ebből 15 957 311 Ft folyt be az Önkormányzathoz, ami az előirányzathoz képest közel 49,8 %-os teljesítést jelent.

Iparűzési adóbevételként 425 millió Ft-ot terveztünk az előző évi teljesítési adatok alapján. Első félévi teljesítésként 238 628 718 Ft realizálódott, ami az előirányzat 56,1 %-a.

Talajterhelési díjként 300 000 Ft, egyéb közhatalmi bevételként (pótlék, bírság) 2 300 000 Ft forrással számoltunk, melyből 264 300 Ft teljesült a talajterhelési díj tekintetében, míg egyéb közhatalmi bevételként 687 629 Ft folyt be az első félévben.

Összességében a közhatalmi bevételeink a június 30-i állapot szerint a 459 600 000 Ft összegű módosított előirányzat 55,6 %-ában teljesültek, 255 537 958 Ft adóbevétel realizálódott az első félévben. A jelenlegi információk alapján az prognosztizálható, hogy a legnagyobb bevételi forrásnak számító iparűzési adó nagy valószínűséggel teljesülni fog, esetlegesen túlteljesítés is várható. **Az iparűzési adóból származó többletbevétel jelentős részével azonban nem tervezhetünk, mivel a novemberi finanszírozás keretében az összeg elvonásra kerül Magyarország 2025. évi központi költségvetésének megalapozásáról szóló 2024. évi LXXIV. törvény 247. §-a alapján**. A kommunális adóbevételre is a számba vett összeg szerint számíthatunk.

Működési bevételeink alapvetően az ingatlan bérleti díjakat, a közvetített szolgáltatásokat, a szolgáltatások bevételét, valamint az ÁFA elszámolásokat tartalmazzák. Az első félévben a működési bevételek a módosított előirányzat 27 %-ában realizálódtak, ez 26 668 913 Ft forrást jelent. Az alacsony teljesítés arány oka, hogy a működési bevételek között a Konyha beruházáshoz kapcsolódó ÁFA visszatérítés is be lett tervezve, amely összeg a beruházás megvalósítása során fog majd várhatóan a második félévben realizálódni. A szolgáltatásokból, a közvetített szolgáltatásokból és az ehhez kapcsolódó ÁFA-ból származó bevételek a tervezetthez képest jelentősen meghaladják az időarányos mértéket.

Szolgáltatási díjbevételként Bátaszék Város Önkormányzatánál (köztemető fenntartás elszámolása révén) 2 478 709 Ft, a KÖH-nél (házasságkötési díj) 132 600 Ft, a Keresztély Gyula Városi Könyvtárnál (fénymásolás, beiratkozási díj, internethasználati díj, nyomtatás díjaként) 392 350 Ft bevétel teljesült.

Felhalmozási bevételek a módosított előirányzathoz képest 9 %-os mértékkel teljesültek az első félévben. A költségvetési egyensúly megteremtése érdekében 2025. évi költségvetés összeállításakor 131 987 333 Ft összegű ingatlan értékesítésből származó bevétellel tervezett az Önkormányzat, amelyet 42 183 231 Ft összegre módosított a bevételek és a takarékossági intézkedések eredményeként. Ingatlan értékesítésből 3 837 333 Ft összegű bevétel folyt be 2025. első félévében. A fennmaradó összeg megteremtése érdekében az év hátralévő részében javasolt továbbra is további bevételi forrás keresése, illetve a takarékos gazdálkodás.

Működési célú átvett pénzeszközzel nem számoltunk eredeti előirányzatként, azonban adományokból és térítésekből 4 378 669 Ft bevétel keletkezett, amelyből 4 055 436 Ft az ünnepekhez, az óvoda épületének klimatizálásához, a Számvevőségi épület kiállítóterméhez kapcsolódóan adományként folyt be, 323 233 Ft pedig köztemetés megtérítéséből, agyhártyagyulladás elleni oltás térítéséből származik.

Összességében 1 248 092 878 Ft költségvetési bevétel teljesült az első félévben, ami a módosított előirányzat 59,4 %-a.

**Finanszírozási bevételek**

A már említett előző évi pénzmaradvány 706 728 624 Ft összegű felhasználása jelentkezik itt, mely jelentős része pályázati forrásból származó, kötött felhasználású összeg, továbbá egyéb feladattal terhelt maradvány, mely teljes egészében a megjelölt célokra került felhasználásra. A szabadon felhasználható rész mintegy 32 millió Ft volt. Az év első felében likviditási célú hitelfelvételre került sor 96 022 372 Ft összegben, amely visszafizetése megtörtént.

**Kiadások**

A konszolidált költségvetés működési költségvetés kiadásai a 2025. évi módosított előirányzathoz képest közel 47,6%-ban teljesültek. Ezen a címen belül a személyi juttatások 46 %, a járulékok 44,7 %, a dologi kiadások 35,5 %, az egyéb működési célú kiadások 51,1 %-os teljesítést mutatnak, az ellátottak pénzbeli juttatásaira pedig a módosított előirányzat 30,3 %-át használtuk fel az év első felében.

Az egyéb működési célú kiadások keretén belül jelenik meg az államháztartáson belülre és kívülre átadott működési célú támogatások összege.

Az államháztartáson belülre átadásra kerülő egyéb működési célú támogatások módosított előirányzata 758 108 205 Ft, melyből az első félévben 394 721 463 Ft került felhasználásra, ez 52 %-os teljesítést jelent. Ez alapvetően az Önkormányzat által alapított társulások részére, valamint a 100 %-os Önkormányzati tulajdonú társaságok részére megállapított időarányos támogatási összeg átvezetését tartalmazza, de itt jelenik meg a Nemzetiségi önkormányzatok támogatása, az államháztartáson kívüli szervezetek támogatása, a Bursa Hungarica ösztöndíjakra adott összeg, valamint piac és a Számvevőségi épület felújítása projektekhez kapcsolódó visszafizetendő támogatás is.

Az államháztartáson kívülre – a civil szervezetek, a Panteon, az Önkormányzat által alapított társaságok részére – történő pénzeszközátadás összege 161 502 049 Ft, ami a módosított előirányzat 52 %-a.

Az egyéb működési célú kiadások között szerepel a szolidaritási hozzájárulás éves szinten 52 878 323 Ft és a helyi iparűzési adóbevétel többlete alapján fizetendő 8 449 626 Ft összege.

Június 30-ig 35 946 355 Ft elszámolása történt meg ezen a soron, ami a módosított előirányzat 58,6 %-a. Az előző évi normatív elszámolásból adódó 35 430 Ft összegű visszafizetési kötelezettségünknek is az első félévben eleget tettünk e kiadási előirányzaton belül.

A felhalmozási költségvetési kiadások módosított előirányzata 971 389 205 Ft, melyből az első félévben mindössze 76 584 176 Ft kiadás merült fel, ez 7,8 %-os teljesítést jelent. A beruházások, felújítások kiadásai a kivitelezés ütemezéséhez kapcsolódóan merülnek fel.

A vizsgált időszakban 52 976 729 Ft összegű beruházást valósított meg Bátaszék Város Önkormányzata, amely a módosított előirányzathoz képest 5.6 %-os teljesítést eredményezett. 2025. első félévében többek között a Wienerberger területek adásvétele, a közvilágítási lámpák cseréje, a Szabadság u. parkoló befejező munkái, a Kossuth utcában ideiglenes parkoló kialakítása, klímák beszerelése, orvos rendelőbe eszköz beszerzés történt.

A Keresztély Gyula Könyvtárnál könyvtári könyv beszerzésre 637 913 Ft-ot, a KÖH-nél 2 db monitor és 1 db szünetmentes tápegység vásárlására 202 800 Ft-ot fordítottunk.

A vizsgált időszakban 21 207 447 Ft összegű felújítás történt, mely 84,3 %-os teljesítést jelent a módosított előirányzathoz képest. Ezen időszakban Top Plusz szociális alapszolgáltatások fejlesztése projekt I. üteméhez kapcsolódóan az ellátást biztosító ideiglenes épület kialakítási költsége jelent meg 20 947 732 Ft összeggel, valamint a Hunyadi u. 2/A épületében melegpadló felújítása történt 259 715 Ft összegben.

Összességében a költségvetési kiadások tekintetében a módosított előirányzat 33,7 %-a került felhasználásra. A működési kiadások tekintetében az első félévben is az előző évekhez hasonlóan egy visszafogott, takarékos gazdálkodás valósult meg.

A finanszírozási kiadások 127 110 974 Ft összegben merültek fel, melynek részeként az államháztartáson belüli megelőlegezések visszafizetésével összefüggő kötelezettségünknek teljes mértékben eleget tettünk, valamint a likviditási célú hitel teljes összege visszafizetésre került.

A kiadások fő összegét tekintve a módosított előirányzat 36,6 %-os felhasználása történt meg az első félévben.

Önkormányzatunknak likviditási problémái a félév során nem merültek fel.

Kérem a Tisztelt Képviselő-testületet, hogy a költségvetés végrehajtásáról szóló, az első félév tényleges pénzforgalmi adatait tartalmazó első féléves beszámolót fogadja el.

**H a t á r o z a t i j a v a s l a t :**

**az önkormányzat 2025. évi költségvetésének első féléves gazdálkodásáról szóló beszámoló elfogadására**

Bátaszék Város Önkormányzatának Képviselő-testülete Bátaszék Város Önkormányzata 2025. évi költségvetésének első féléves végrehajtásáról szóló beszámolót elfogadja.

*Határidő:* azonnal

*Felelős:* Kondriczné dr. Varga Erzsébet jegyző

(a határozat megküldéséért)

*Határozatról értesül:* intézményvezetők

Bátaszéki KÖH Pénzügyi Iroda

irattár